Three Little Birds obre el cicle de música "Jazz a la fresca" - Diari de Terrassa
Three Little Birds obre el cicle de música "Jazz a la fresca"
Redacció 18.06.2020 | 20:43
La música en viu torna a sonar a la ciutat amb el retorn dels concerts organitzats per Jazz Terrassa. El Club de Jazz d'Amics de les Arts i Joventuts Musicals reprèn avui la seva temporada estable amb el Cicle d'Estiu al Pati "Jazz a la Fresca", que fins al 31 de juliol acollirà tretze concerts amb estilístiques que recorren sonoritats jazz, blues, boogie woogie, bossa nova, ritmes sud-americans, funk, soul o pop. En total, pel cicle hi passaran 45 músics, tots els divendres i dissabtes nit, a partir de les 22 h.
Three Little Birds, format per Òscar Font, Artur Regada i Pep Rius, és el conjunt encarregat de donar el tret de sortida al cicle amb el seu jazz swing. Els tres músics oferiran una proposta distesa i per a tots els públics aquesta nit, a partir de les deu.
Entre altres projectes, el mes de juny es podrà degustar també el trio de la saxofonista i compositora barcelonina Irene Reig en un personal duel de saxos amb Héctor Floría; el trepidant blues i boogie woogie dels Wax & Boogie, amb la irresistible veu de Ster Wax; i els ritmes funk dels terrassencs The Funkenstein Trio amb Roc Calvet com a convidat especial a la veu i guitarra.
Ja al mes de juliol, cal destacar la participació dels també egarencs Oriol Vallès Quartet, amb la combinació de finesa i potencia a la trompeta del mateix Oriol Vallès; el baterista Pau Gurpegui marcant "el beat" amb el grup del pianista Jofre Fité, que comptarà amb el saxofonista Joan Martí com a convidat especial; i el saxofonista Guim G. Balasch propulsant el ritmes groove amb el grup Organs'Mo.
El talent vallesà s'intensifica aquest estiu al pati de la Nova Jazz Cava amb la sempre suggerent sonoritat de la trompeta de Benet Palet. L'ullastrellenc pujarà a l'escenari acompanyant el grup de la pianista californiana Michelle Faber el 18 de juliol. Dies abans, l'11 de juliol, el públic podrà gaudir del projecte Strinking Time, on es recrea l'època més prolífera de Cannonball Adderley i John Coltrane. Inspirats per ambdós pilars del saxofonisme jazzístic, el sabadellenc i saxo alt Carles Pineda, el saxo tenor Vitalik Bagriy i una rítmica d'allò més compacta amb Federico Mazzanti, Xavi Castillo i Pau Bombardó, estrenen el projecte per al "Jazz a la Fresca".
Dins del cicle també es proposen vetllades tan diverses estilísticament com la fusió dels ritmes sud-americans i jazzístics del trio Rocío Faks, Guillermo Calliero i Federico Mazzanti; els aires brasilers i la improvisació recollits al disc "Imagina" amb Rita Payés & Elisabeth Roma Quartet; l'original veu de Marina Tuset amb l'estrena a Terrassa de nova formació o l'esperada presentació del nou àlbum de Lluís Coloma, una aposta ferma per fruir del seu talent a piano solo.
Les entrades anticipades de tots els concerts, que es poden comprar mitjançant la pàgina web de Jazz Terrassa, tenen un preu de 12 euros. A la taquilla en valdran 15. El concert d'Organs'Mo, però, promogut per l'Associació Alba i a benefici de l'apoderament de la dona a Burkina Faso, tindrà un preu únic de sis euros.
Des de Jazz Terrassa vetllaran per tal que l'assistència al cicle sigui una opció segura, garantint-ne les mesures sanitàries i de distanciament social requerides. A tal efecte el conjunt de l'activitat, així com l'accés dels assistents al recinte, es realitzarà per l'exterior i a l'aire lliure. L'horari d'obertura al públic s'estableix entre les 21h i mitjanit.
L'agenda de concerts. Cultura/Ocio